Forældrekredsmøde d.21. april 2021

Kære forældregruppe

Det er på alle måder en særlig tid vi lever i. Tænk at vores hverdag i den grad, blev vendt op og ned for et år siden, pga en virus.

Skolen er kommet godt igennem med god omstillingsparathed, engagement og hårdt arbejde. Det gælder for skoleleder, lærer, forældre og elever.

Vi har fået os nogle erfaringer, udfordringer og måske også nogle skrammer. Vi har fået nye rytmer, nogle gode andre mindre gode.

Jeg tror, at en at de vigtigste ting, vi har lært er at vi **ikke skal være alene.** Fællesskabet har enorm betydning for os som mennesker. Et fællesskab, hvor jeg som enkeltperson er med, bare som den jeg er. Hvor jeg får lov til at bidrage til fællesskabet med det som jeg kan. Jeg bliver set og hørt og tager del med min stemme, mine færdigheder, mine holdninger, mine erfaringer og drømme.

Det er så fundamental en ting i tilværelsen, ikke at være alene.

I Friskoleloven (§ 1, stk.2) står der følgende:

*”Skolerne skal efter deres formål og i hele deres virke forberede eleverne til at leve i et samfund som det danske med frihed og folkestyre samt udvikle og styrke elevernes kendskab til og respekt for grundlæggende friheds- og menneskerettigheder, herunder ligestilling mellem kønnene.”*

Det er dette, vi vil med skolen. Vi vil sætte rammer for at børnene kan være sammen, kan være samfund. Sammen i frihed til den enkelte. Hver i sær har vi et unik udtryk, holdninger, personlighed, erfaringer, kompetencer… men når vi i spiller sammen er vi bedst.

Vi har i det sidste år alle erfaret vigtigheden af at være sammen og det vil vi som skole fortsætte med at sætte gode rammer for, for det er her at trivsel og læring bedst opnås.

Vi bygger skolen på det kristne grundlag og det er godt at minde hinanden om at Gud er med os, også når vi er alene og når fællesskabet er svært. Jeg finder selv meget trøst og opmuntring i dette vers fra Bibelen, fra Esajas kap.43, vers 1-3:

*Frygt ikke, for jeg har løskøbt dig,*

*jeg kalder dig ved navn, du er min.*

*Går du gennem vand, er jeg med dig,*

*gennem floder, skyller de ikke sammen over dig;*

*går du gennem ild, bliver du ikke forbrændt,*

*flammen brænder dig ikke.*

*For jeg er Herren din Gud,*

*Israels Hellige er din frelser.*

Venlig hilsen

Nina Leinum Nørgaard,

formand for skolebestyrelsen